M1918 BAR ("M1918 Browning Automatic Rifle") je ameriška avtomatska puška iz prve in druge svetovne vojne. Razvil jo je John Browning leta 1917, naslednje leto pa so jo že začele uporabljati ameriške čete, ki so se borile v Evropi. Po vojni je puška doživela številne predelave in izboljšave. V dvajsetih in tridesetih letih so jo poleg vojske ZDA začele uporabljati še vojske Poljske, Belgije in Švedske, izdelana pa je bila tudi različica za civilni trg. Največji uspeh je orožje pokazalo med drugo svetovno vojno, ko se je izkazalo na številnih bojiščih po vsem svetu. Po drugi svetovni vojni jo je ameriška vojska uporabljala še v korejski in vietnamski vojni nato pa jo je v šestdesetih letih prejšnjega stoletja umaknila iz uporabe. Zadnji primerki tega orožja pa so bili v vojaški uporabi še v devetdesetih letih prejšnjega stoletja.